b"\n_START_ARTICLE_\nKairouan\n_START_SECTION_\nVerski pomen\n_START_PARAGRAPH_\nIme kraja pomeni mali Kairo, zaradi mno\xc5\xbeice mo\xc5\xa1ej v kraju je ta znan tudi kot Mesto petdesetih mo\xc5\xa1ej. Obstajata dve legendi o tem, kako je nastalo versko mesto, obe povezani z znamenitim vodnim izvirom Bi'r Barouta. Prva govori o muslimanskem osvajalcu po imenu Uqba bin Nafi I-Fihri, ki je na tem kraju v zemljo zapi\xc4\x8dil palico, ven pa je pritekla voda. Druga pa pripoveduje o vodnem izviru, ki je \xc5\xbee bil na mestu; v njem je taisti osvajalec na\xc5\xa1el zlato posodo, ki jo je izgubil v izviru Zamzam v Meki. Slednje predstavlja dokaz, da sta kraja povezana s podzemno reko, zato je lokalni izvir svet. Pitje iz tega izvira pa slehernega muslimana odve\xc5\xbee potrebe po dolgem in dragem romanju v Meko.\n_START_SECTION_\nZgodovina\n_START_PARAGRAPH_\nZa\xc4\x8detki mesta segajo v leto 670, ko je naselje ustanovil arabski emir v \xc4\x8dasu velikih arabskih osvajanj. Pomembno zgodovinsko obdobje je \xc4\x8das province Ifrika (8. stoletje), katere metropola je bil Kairouan, ter \xc4\x8das dinastije Aglabidov v 9. stoletju, ko je bilo mesto prestolnica Tunizije. 11. stoletje je prineslo vladavino Ziridov, 15. stoletje pa vladavino Almoravidov. V novej\xc5\xa1i zgodovini je pri\xc5\xa1lo pod francosko oblast skupaj s preostalo Tunizijo (leta 1881)."